Ανακοίνωση δυνάμει του άρθρου 33 του Κανονισμού του Συμβουλίου (ΕΚ) αριθ. 1/2003 της 16ης Δεκεμβρίου του 2002 περί εφαρμογής των κανόνων του ανταγωνισμού όπως καθορίζονται στα άρθρα 81 και 82 της Συνθήκης ΕΚ

(2003/C 243/03)

(Κείμενο που παρουσιάζει ενδιαφέρον για τον ΕΟΧ)

Η Επιτροπή καλεί όλα τα ενδιαφερόμενα μέρη να υποβάλουν παρατηρήσεις σχετικά με το σχέδιο Κανονισμού (ΕΚ) της Επιτροπής σχετικά με διαδικασίες της Επιτροπής δυνάμει των άρθρων 81 και 82 της Συνθήκης ΕΚ.

Οι παρατηρήσεις πρέπει να σταλούν στην Επιτροπή το αργότερο εντός οκτώ εβδομάδων μετά την ημερομηνία της δημοσίευσης στην Επίσημη Εφημερίδα της Ευρωπαϊκής Ένωσης. Aποτελεί πάγια πρακτική της Επιτροπής η δημοσίευση των παρατηρήσεων που λαμβάνονται ως ανταπόκριση σε δημόσια διαβούλευση. Ωστόσο, μπορείτε να ζητήσετε να παραμείνουν οι παρατηρήσεις σας ή ένα μέρος τους, εμπιστευτικές. Σε αυτήν την περίπτωση παρακαλείστε να σημειώσετε ευκρινώς στην πρώτη σελίδα των παρατηρήσεών σας ότι θέλετε να μην δημοσιοποιηθούν. Πρέπει επίσης να στείλετε στην Επιτροπή μια μη εμπιστευτική εκδοχή των παρατηρήσεών σας, η οποία θα δημοσιευτεί. Μπορείτε να στείλετε τις παρατηρήσεις σας είτε με ηλεκτρονικό ταχυδρομείο, στη διεύθυνση:

COMP-MODERNISATION-PACKAGE@cec.eu.int

Είτε γραπτώς στη διεύθυνση: European Commission Directorate-General for Competition

Unit A 3 - European Competition Network

Modernisation package

B - 1049 Brussels

Σχέδιο Κανονισμού (ΕΚ) της Επιτροπής σχετικά με ορισμένες διαδικασίες της Επιτροπής δυνάμει των άρθρων 81 και 82 της Συνθήκης ΕΚ

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τη συμφωνία για τον Ευρωπαϊκό Οικονομικό Χώρο,

τον κανονισμό (ΕΚ) αριθ. 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της Συνθήκης(1), και ιδίως το άρθρο 33,

Έχοντας συμβουλευθεί τη Συμβουλευτική Επιτροπή Συμπράξεων και Δεσποζουσών Θέσεων,

Εκτιμώντας τα εξής:

(1) Ο κανονισμός (ΕΚ) αριθ. 1/2003 του Συμβουλίου παρέχει στην Επιτροπή την εξουσία να ρυθμίζει ορισμένες πτυχές των διαδικασιών εφαρμογής των άρθρων 81 και 82 της Συνθήκης. Είναι αναγκαίο να θεσπισθούν κανόνες σχετικά με την κίνηση διαδικασιών από την Επιτροπή, καθώς και σχετικά με τον χειρισμό των καταγγελιών και την ακρόαση των εμπλεκομένων.

(2) Σύμφωνα με τον κανονισμό (ΕΚ) αριθ. 1/2003, τα εθνικά δικαστήρια έχουν την υποχρέωση να μην εκδίδουν αποφάσεις που ενδέχεται να συγκρούονται με σχεδιαζόμενες αποφάσεις της Επιτροπής. Σύμφωνα με το άρθρο 11 παράγραφος 6 του ως άνω κανονισμού, οι εθνικές αρχές ανταγωνισμού παύουν να είναι αρμόδιες από τη στιγμή που η Επιτροπή κινήσει διαδικασία. Στο πλαίσιο αυτό, είναι σημαντικό, τα δικαστήρια και οι αρχές ανταγωνισμού των κρατών μελών να είναι εν γνώσει της κίνησης διαδικασίας από την Επιτροπή. Ως εκ τούτου, η Επιτροπή θα πρέπει να είναι σε θέση να δημοσιεύει τις αποφάσεις της για κίνηση διαδικασίας.

(3) Οσάκις η Επιτροπή λαμβάνει προφορικές καταθέσεις από φυσικά ή νομικά πρόσωπα, τα πρόσωπα που καταθέτουν θα πρέπει να ενημερώνονται για τον σκοπό της κατάθεσης και για την καταγραφή που τυχόν πραγματοποιείται. Για να εξασφαλίζεται η ακρίβεια των καταθέσεων, θα πρέπει να δίδεται στο πρόσωπο που καταθέτει η δυνατότητα να διορθώνει τη σχετική καταγραφή.

(4) Ο κανονισμός (ΕΚ) αριθ. 1/2003 αναφέρει ότι είναι δυνατόν να επιβάλλονται πρόστιμα στις επιχειρήσεις που παραλείπουν να διορθώσουν, εντός της προθεσμίας που τίθεται από την Επιτροπή, μια ανακριβή, ελλιπή ή παραπλανητική απάντηση που εδόθη από μέλος του προσωπικού τους σε ερώτηση κατά τη διάρκεια επιθεωρήσεων ελέγχου. Ως εκ τούτου, είναι αναγκαίο να παρέχεται στην εμπλεκόμενη επιχείρηση η καταγραφή της κατάθεσης, να θεσπισθεί δε διαδικασία που να της παρέχει τη δυνατότητα να προβαίνει σε διορθώσεις των απαντήσεων που δίδονται από το προσωπικό της. Οι απαντήσεις που δίδονται από μέλος του προσωπικού θα πρέπει να παραμένουν στον φάκελο της Επιτροπής όπως καταγράφονται κατά τη διάρκεια της επιθεώρησης ελέγχου.

(5) Οι καταγγελίες αποτελούν ουσιώδη πηγή πληροφοριών για τον εντοπισμό παραβιάσεων των κανόνων ανταγωνισμού. Είναι σημαντικό να καθορίζονται σαφείς και αποτελεσματικές διαδικασίες για τον χειρισμό των καταγγελιών που υποβάλλονται στην Επιτροπή.

(6) Για να είναι μια καταγγελία παραδεκτή κατά το άρθρο 7 του κανονισμού (ΕΚ) αριθ. 1/2003, αυτή πρέπει να περιέχει ορισμένα συγκεκριμένα πληροφοριακά στοιχεία.

(7) Θα πρέπει να δημιουργηθεί ένα έντυπο για τη διευκόλυνση των καταγγελλόντων κατά την υποβολή των αναγκαίων στοιχείων στην Επιτροπή. Η υποβολή των στοιχείων που θα απαριθμούνται στο έντυπο αυτό θα πρέπει να αποτελεί όρο για να αντιμετωπίζεται μια καταγγελία ως καταγγελία κατά το άρθρο 7 του κανονισμού (ΕΚ) αριθ. 1/2003. Στα φυσικά ή νομικά πρόσωπα που επιλέγουν τη διαδικασία αυτή θα πρέπει να δίδεται η δυνατότητα να παρακολουθούν εκ του σύνεγγυς τη διαδικασία που κινείται από την Επιτροπή με σκοπό τον εντοπισμό παραβάσεων. Ωστόσο, δεν θα πρέπει να έχουν πρόσβαση σε επαγγελματικά μυστικά ή εμπιστευτικά στοιχεία που ανήκουν σε άλλους εμπλεκόμενους στη διαδικασία.

(8) Στους καταγγέλλοντες θα πρέπει να δίδεται η δυνατότητα να διατυπώνουν τις απόψεις τους, εάν η Επιτροπή θεωρεί ότι υπάρχουν επαρκείς λόγοι για τη λήψη μέτρων ως προς την καταγγελία τους. Ωστόσο, οσάκις η Επιτροπή απορρίπτει μια καταγγελία με το αιτιολογικό ότι με την υπόθεσή του ασχολείται ή έχει ήδη ασχοληθεί η αρχή ανταγωνισμού κράτους μέλους, θα πρέπει να γνωστοποιεί στον καταγγέλλοντα την ταυτότητα της αρχής αυτής.

(9) Για να γίνονται σεβαστά τα δικαιώματα υπεράσπισης των επιχειρήσεων, η Επιτροπή θα πρέπει να παρέχει στις εμπλεκόμενες επιχειρήσεις ή ενώσεις επιχειρήσεων το δικαίωμα ακρόασης πριν εκδώσει την απόφασή της.

(10) Θα πρέπει να θεσπισθούν διατάξεις για την ακρόαση των μερών που δεν είναι ούτε καταγγέλλοντες κατά το άρθρο 7 του κανονισμού (ΕΚ) αριθ. 1/2003 ούτε εμπλεκόμενοι στη διαδικασία, αλλά μπορούν εντούτοις να αποδείξουν ότι έχουν επαρκές έννομο συμφέρον.

(11) Για τη βελτίωση της αποτελεσματικότητας των προφορικών εξετάσεων, ο σύμβουλος ακροάσεων θα πρέπει να διαθέτει την εξουσία να επιτρέπει στα μέρη, στους καταγγέλλοντες, στους τρίτους που καλούνται στην εξέταση αυτή, στις υπηρεσίες της Επιτροπής και στις αρχές των κρατών μελών να υποβάλλουν ερωτήσεις κατά τη διάρκεια της διαδικασίας.

(12) Κατά τη χορήγηση πρόσβασης στον φάκελο, η Επιτροπή θα πρέπει να εξασφαλίζει την προστασία του επαγγελματικού απορρήτου και των εμπιστευτικών πληροφοριών. Η Επιτροπή θα πρέπει να είναι ικανή να ζητεί από τις επιχειρήσεις που έχουν υποβάλει έγγραφα ή δηλώσεις να προσδιορίζουν τα εμπιστευτικά πληροφοριακά στοιχεία.

(13) Οσάκις επαγγελματικά μυστικά και εμπιστευτικά στοιχεία είναι απαραίτητα για τη θεμελίωση παράβασης, η Επιτροπή θα πρέπει να σταθμίζει το συμφέρον από την προστασία αυτών των στοιχείων με το δημόσιο συμφέρον από την παύση της παραβίασης των κανόνων ανταγωνισμού. Προς τούτο, θα πρέπει να αξιολογεί για κάθε επιμέρους στοιχείο αν η ανάγκη αποκάλυψής του είναι μεγαλύτερη από τη βλάβη που είναι πιθανόν να προκύψει από την αποκάλυψη αυτή.

(14) Για λόγους ασφάλειας δικαίου, θα πρέπει να καθορίζεται μια ελάχιστη διορία για την υποβολή των διαφόρων στοιχείων που προβλέπονται στον παρόντα κανονισμό.

(15) Ο παρών κανονισμός αντικαθιστά τον κανονισμό (ΕΚ) αριθ. 2842/98 της Επιτροπής, της 22ας Δεκεμβρίου 1998, σχετικά με τις ακροάσεις στο πλαίσιο ορισμένων διαδικασιών κατ' εφαρμογή των άρθρων 85 και 86 της Συνθήκης ΕΚ(2), ο οποίος ως εκ τούτου θα πρέπει να καταργηθεί.

(16) Ο παρών κανονισμός ευθυγραμμίζει τους διαδικαστικούς κανόνες στον τομέα των μεταφορών με τους γενικούς διαδικαστικούς κανόνες σε όλους τους τομείς. Ως εκ τούτου, ο κανονισμός (ΕΚ) αριθ. 2843/98 της Επιτροπής, της 22ας Δεκεμβρίου 1998, σχετικά με τη μορφή, το περιεχόμενο και άλλα χαρακτηριστικά των αιτήσεων και των κοινοποιήσεων που προβλέπονται στους κανονισμούς (ΕΟΚ) αριθ. 1017/68(3), (ΕΟΚ) αριθ. 4056/86(4) και (ΕΟΚ) αριθ. 3975/87(5) του Συμβουλίου, για την εφαρμογή των κανόνων ανταγωνισμού στον τομέα των μεταφορών(6), θα πρέπει να καταργηθεί.

(17) Ο κανονισμός (ΕΚ) αριθ. 1/2003 καταργεί το σύστημα κοινοποιήσεων και εγκρίσεων. Ως εκ τούτου, ο κανονισμός (ΕΚ) αριθ. 3385/94 της Επιτροπής, της 21ης Δεκεμβρίου 1994, σχετικά με τη μορφή, το περιεχόμενο και τις λοιπές προϋποθέσεις των αιτήσεων και κοινοποιήσεων που υποβάλλονται κατ' εφαρμογή του κανονισμού αριθ. 17 του Συμβουλίου(7), θα πρέπει να καταργηθεί,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

ΚΕΦΑΛΑΙΟ I

ΠΕΔΙΟ ΕΦΑΡΜΟΓΗΣ

Άρθρο 1

Αντικείμενο και πεδίο εφαρμογής

Ο παρών κανονισμός εφαρμόζεται στις διαδικασίες που διεξάγονται από την Επιτροπή δυνάμει των άρθρων 81 και 82 της Συνθήκης.

ΚΕΦΑΛΑΙΟ II

ΚΙΝΗΣΗ ΔΙΑΔΙΚΑΣΙΩΝ

Άρθρο 2

Κίνηση διαδικασιών

1. Η Επιτροπή είναι δυνατόν να αποφασίσει την κίνηση διαδικασίας εν όψει της έκδοσης απόφασης δυνάμει των άρθρων 7 έως 10 του κανονισμού (ΕΚ) αριθ. 1/2003 ανά πάσα στιγμή, αλλά όχι αργότερα από την έκδοση της κοινοποίησης αιτιάσεων προς τις εμπλεκόμενες επιχειρήσεις, ή από τη δημοσίευση ανακοίνωσης δυνάμει του άρθρου 27 παράγραφος 4 του εν λόγω κανονισμού.

2. Η κίνηση διαδικασίας είναι δυνατόν να δημοσιευθεί στην Επίσημη Εφημερίδα της Ευρωπαϊκής Ένωσης, ή να δημοσιοποιηθεί με οποιονδήποτε άλλον κατάλληλο τρόπο.

3. Δεν είναι αναγκαίο, η Επιτροπή να κινήσει διαδικασία πριν ασκήσει τις εξουσίες έρευνας που διαθέτει δυνάμει του κεφαλαίου V του κανονισμού (ΕΚ) αριθ. 1/2003.

4. Δεν είναι αναγκαίο, η Επιτροπή να κινήσει διαδικασία με σκοπό την απόρριψη καταγγελίας που υποβάλλεται δυνάμει του άρθρου 7 του κανονισμού (ΕΚ) αριθ. 1/2003.

ΚΕΦΑΛΑΙΟ III

ΕΡΕΥΝΕΣ ΔΙΕΞΑΓΟΜΕΝΕΣ ΑΠΟ ΤΗΝ ΕΠΙΤΡΟΠΗ

Άρθρο 3

Εξουσία λήψης καταθέσεων

1. Οσάκις η Επιτροπή λαμβάνει κατάθεση από πρόσωπο, με τη συγκατάθεσή του και σύμφωνα με το άρθρο 19 του κανονισμού (ΕΚ) αριθ. 1/2003, κατά την έναρξη της κατάθεσης αναφέρει τη νομική βάση και τον σκοπό της συνέντευξης. Επίσης, γνωστοποιεί στο πρόσωπο αυτό την πρόθεσή της να καταγράψει τη συνέντευξη. Η σχετική συνέντευξη μπορεί να διεξαχθεί με οποιοδήποτε μέσο, συμπεριλαμβανόμενου του τηλεφώνου και των ηλεκτρονικών μέσων.

2. Η Επιτροπή μπορεί να καταγράφει τις καταθέσεις που λαμβάνει από τα ερωτώμενα πρόσωπα, σε οποιαδήποτε μορφή.

3. Αντίγραφο της καταγραμμένης κατάθεσης τίθεται στη διάθεση του προσώπου που την έχει δώσει. Η Επιτροπή θέτει διορία εντός της οποίας το πρόσωπο που έχει γίνει δεκτό σε συνέντευξη μπορεί να γνωστοποιήσει στην Επιτροπή τυχόν διορθώσεις που πρέπει να γίνουν στην κατάθεσή του.

Άρθρο 4

Προφορικές ερωτήσεις κατά τη διάρκεια των επιθεωρήσεων ελέγχου

1. Οσάκις, δυνάμει του άρθρου 20 παράγραφος 2 του κανονισμού (ΕΚ) αριθ. 1/2003, οι υπάλληλοι ή τα συνοδεύοντα αυτούς εξουσιοδοτημένα από την Επιτροπή άτομα ζητούν από τους εκπροσώπους ή το προσωπικό μιας επιχείρησης ή ένωσης επιχειρήσεων επεξηγήσεις, οι επεξηγήσεις αυτές είναι δυνατόν να καταγράφονται σε οποιαδήποτε μορφή.

2. Αντίγραφο κάθε καταγραφής δυνάμει της παραγράφου 1 τίθεται στη διάθεση της εμπλεκόμενης επιχείρησης ή της ένωσης επιχειρήσεων μετά την επιθεώρηση ελέγχου.

3. Στην περίπτωση όπου ένα μέλος του προσωπικού μιας επιχείρησης ή ένωσης επιχειρήσεων το οποίο δεν είναι ή δεν ήταν εξουσιοδοτημένο από την επιχείρηση ή ένωση επιχειρήσεων να καταθέσει εκ μέρους αυτών έγινε δεκτό σε συνέντευξη από την Επιτροπή, η Επιτροπή θέτει διορία εντός της οποίας η επιχείρηση ή ένωση επιχειρήσεων μπορούν να γνωστοποιήσουν στην Επιτροπή τυχόν διορθώσεις που πρέπει να προστεθούν στην κατάθεσή του εν λόγω μέλους του προσωπικού τους.

ΚΕΦΑΛΑΙΟ IV

ΧΕΙΡΙΣΜΟΣ ΤΩΝ ΚΑΤΑΓΓΕΛΙΩΝ

Άρθρο 5

Παραδεκτό των καταγγελιών

1. Τα φυσικά και νομικά πρόσωπα αποδεικνύουν ότι έχουν έννομο συμφέρον για να μπορέσουν να υποβάλουν καταγγελία δυνάμει του άρθρου 7 του κανονισμού (ΕΚ) αριθ. 1/2003.

2. Οι καταγγελίες που υποβάλλονται από φυσικό ή νομικό πρόσωπο δυνάμει του άρθρου 7 του κανονισμού (ΕΚ) αριθ. 1/2003 περιέχουν τα στοιχεία που απαιτούνται στο έντυπο Γ. Η Επιτροπή μπορεί να απαλλάξει τον καταγγέλλοντα από την υποχρέωση υποβολής ενός μέρους από τα στοιχεία του εντύπου Γ, συμπεριλαμβανόμενων των εγγράφων, εφόσον η Επιτροπή θεωρεί ότι τα στοιχεία αυτά δεν είναι αναγκαία για την εξέταση της υπόθεσης.

3. Στην Επιτροπή υποβάλλονται τρία αντίτυπα σε χαρτί, καθώς και, ει δυνατόν, ένα ηλεκτρονικό αντίτυπο της καταγγελίας. Ο καταγγέλλων υποβάλλει και μια μη εμπιστευτική εκδοχή της καταγγελίας του.

4. Οι καταγγελίες υποβάλλονται σε μία από τις επίσημες γλώσσες της Ευρωπαϊκής Ένωσης.

Άρθρο 6

Συμμετοχή των καταγγελλόντων σε διαδικασίες δυνάμει του άρθρου 7 του κανονισμού (ΕΚ) αριθ. 1/2003

1. Οσάκις η Επιτροπή εκδίδει κοινοποίηση αιτιάσεων σχετικά με υπόθεση για την οποία έχει λάβει καταγγελία, παρέχει στον καταγγέλλοντα αντίγραφο της μη εμπιστευτικής εκδοχής της κοινοποίησης αιτιάσεων και θέτει διορία εντός της οποίας ο καταγγέλλων μπορεί να γνωστοποιήσει εγγράφως τις απόψεις του.

2. Ακόμη είναι δυνατόν, εφόσον ενδείκνυται, η Επιτροπή να δώσει στους καταγγέλλοντες τη δυνατότητα να εκφράσουν τις απόψεις του κατά την προφορική εξέταση των μερών προς τα οποία απεστάλη η κοινοποίηση αιτιάσεων, εάν τούτο ζητηθεί από τους καταγγέλλοντες στις γραπτές παρατηρήσεις τους.

Άρθρο 7

Απόρριψη καταγγελιών

1. Οσάκις η Επιτροπή, αφού λάβει καταγγελία, θεωρεί ότι, βάσει των στοιχείων που διαθέτει, δεν υπάρχουν επαρκείς λόγοι για να δοθεί συνέχεια στην καταγγελία, ενημερώνει τον καταγγέλλοντα σχετικά με το σκεπτικό της και θέτει προθεσμία εντός της οποίας ο καταγγέλλων μπορεί να γνωστοποιήσει εγγράφως τις απόψεις του. Η Επιτροπή δεν είναι υποχρεωμένη να λάβει υπόψη της ενδεχόμενες περαιτέρω παρατηρήσεις που λαμβάνει εκπρόθεσμα.

2. Εάν ο καταγγέλλων γνωστοποιήσει εντός της τιθέμενης από την Επιτροπή προθεσμίας τις απόψεις του και τις γραπτές παρατηρήσεις που υποβάλλονται από τον καταγγέλλοντα δεν οδηγούν σε διαφορετική αξιολόγηση της καταγγελίας, η Επιτροπή, με σχετική απόφαση, απορρίπτει την καταγγελία.

3. Εάν ο καταγγέλλων δεν γνωστοποιήσει τις απόψεις του εντός της προθεσμίας που τίθεται από την Επιτροπή, η καταγγελία λογίζεται αποσυρθείσα.

Άρθρο 8

Απόρριψη καταγγελιών δυνάμει του άρθρου 13 του κανονισμού (ΕΚ) αριθ. 1/2003

Οσάκις η Επιτροπή, αφού λάβει καταγγελία δυνάμει του άρθρου 7 του κανονισμού (ΕΚ) αριθ. 1/2003, την απορρίπτει δυνάμει του άρθρου 13 του κανονισμού (ΕΚ) αριθ. 1/2003, γνωστοποιεί αμελλητί στον καταγγέλλοντα την εθνική αρχή που επιλαμβάνεται ή που έχει ήδη επιληφθεί της υπόθεσης.

Άρθρο 9

Πρόσβαση στα πληροφοριακά στοιχεία

1. Οσάκις η Επιτροπή γνωστοποιεί στον καταγγέλλοντα την πρόθεσή της να απορρίψει καταγγελία, ο καταγγέλλων είναι δυνατόν να ζητήσει να του επιτραπεί η πρόσβαση στα έγγραφα στα οποία η Επιτροπή βασίζει την προσωρινή της αξιολόγηση. Εντούτοις, ο καταγγέλλων μπορεί να μην έχει πρόσβαση σε επιχειρηματικά απόρρητα ή λοιπές εμπιστευτικές πληροφορίες άλλων εμπλεκομένων στη διαδικασία μερών.

2. Τα έγγραφα στα οποία ο καταγγέλλων έχει πρόσβαση στο πλαίσιο των διαδικασιών που διεξάγονται από την Επιτροπή δυνάμει των άρθρων 81 και 82 της Συνθήκης είναι δυνατόν να χρησιμοποιηθούν από τον καταγγέλλοντα μόνο για την εφαρμογή των διατάξεων αυτών της Συνθήκης.

ΚΕΦΑΛΑΙΟ V

ΑΣΚΗΣΗ ΤΟΥ ΔΙΚΑΙΩΜΑΤΟΣ ΑΚΡΟΑΣΗΣ

Άρθρο 10

Κοινοποίηση αιτιάσεων και απαντήσεις των επιχειρήσεων ή ενώσεων επιχειρήσεων

1. Η Επιτροπή ενημερώνει εγγράφως τις εμπλεκόμενες επιχειρήσεις ή/και ενώσεις επιχειρήσεων σχετικά με τις αιτιάσεις που διατυπώνονται εναντίον τους. Η κοινοποίηση αιτιάσεων αποστέλλεται χωριστά σε κάθε εμπλεκόμενο.

2. Κατά την αποστολή της κοινοποίησης αιτιάσεων στις επιχειρήσεις ή/και ενώσεις επιχειρήσεων, η Επιτροπή θέτει διορία εντός της οποίας οι επιχειρήσεις ή/και ενώσεις επιχειρήσεων μπορούν να διατυπώσουν εγγράφως τις απόψεις τους. Η Επιτροπή δεν είναι υποχρεωμένη να λάβει υπόψη της παρατηρήσεις που λαμβάνονται εκτός διορίας.

3. Στις γραπτές παρατηρήσεις που υποβάλλουν, τα μέρη μπορούν να εκθέτουν όλα τα πραγματικά περιστατικά που γνωρίζουν και τα οποία είναι σχετικά με την υπεράσπισή τους έναντι των αιτιάσεων που διατυπώνει η Επιτροπή. Επισυνάπτουν δε κάθε σχετικό έγγραφο ως αποδεικτικό των εκτιθέμενων πραγματικών περιστατικών. Παρέχουν τρία αντίγραφα σε χαρτί και, ει δυνατόν, ένα ηλεκτρονικό αντίγραφο των υποβαλλόμενων παρατηρήσεων και των επισυναπτόμενων εγγράφων. Μπορούν δε να προτείνουν στην Επιτροπή να καλέσει σε ακρόαση πρόσωπα που είναι δυνατόν να ενισχύσουν τα πραγματικά περιστατικά που εκτίθενται στις υποβαλλόμενες από αυτούς παρατηρήσεις.

Άρθρο 11

Δικαίωμα ακρόασης

1. Η Επιτροπή παρέχει στα μέρη προς τα οποία αποστέλλει κοινοποίηση αιτιάσεων τη δυνατότητα να ασκήσουν το δικαίωμα ακρόασης πριν ζητήσει τη γνώμη της συμβουλευτικής επιτροπής του άρθρου 14 παράγραφος 1 του κανονισμού (ΕΚ) αριθ. 1/2003.

2. Στις αποφάσεις της, η Επιτροπή ασχολείται μόνο με τις αιτιάσεις ως προς τις οποίες έχει δοθεί στις επιχειρήσεις ή/και ενώσεις επιχειρήσεων η δυνατότητα να διατυπώσουν εγγράφως τις απόψεις τους.

Άρθρο 12

Δικαίωμα παρουσίας σε προφορική εξέταση

Η Επιτροπή παρέχει στις επιχειρήσεις ή/και ενώσεις επιχειρήσεων προς τις οποίες αποστέλλει κοινοποίηση αιτιάσεων τη δυνατότητα να αναπτύξουν τα επιχειρήματά τους σε προφορική εξέταση, εάν ζητήσουν τούτο στο πλαίσιο των υποβαλλόμενων από αυτούς γραπτών παρατηρήσεων.

Άρθρο 13

Ακρόαση τρίτων

1. Εάν μέρη πέραν εκείνων στα οποία αναφέρονται τα άρθρα 5 και 11 ζητήσουν να κληθούν σε ακρόαση και αποδεικνύουν ότι έχουν επαρκές προς τούτο συμφέρον, η Επιτροπή τα ενημερώνει εγγράφως σχετικά με τη φύση και το αντικείμενο της διαδικασίας και θέτει διορία εντός της οποίας μπορούν να γνωστοποιήσουν εγγράφως τις απόψεις τους.

2. Η Επιτροπή, εφόσον τούτο ενδείκνυται, μπορεί να καλέσει τα μέρη στα οποία αναφέρεται η παράγραφος 1 να αναπτύξουν τα επιχειρήματά τους κατά την προφορική εξέταση των επιχειρήσεων ή/και ενώσεων επιχειρήσεων έναντι των οποίων διατυπώνονται οι αιτιάσεις, εάν ζητήσουν τούτο στο πλαίσιο των γραπτών παρατηρήσεών τους.

3. Η Επιτροπή μπορεί να παράσχει σε οποιοδήποτε άλλο τρίτο μέρος που αποδεικνύει ότι έχει επαρκές συμφέρον τη δυνατότητα να διατυπώσει προφορικά τις απόψεις του κατά την προφορική εξέταση των μερών προς τα οποία έχουν διατυπωθεί αιτιάσεις.

4. Η Επιτροπή μπορεί να καλέσει οποιοδήποτε άλλο πρόσωπο να διατυπώσει τις απόψεις του, εγγράφως ή/και κατά την προφορική εξέταση των μερών προς τα οποία έχουν διατυπωθεί αιτιάσεις.

Άρθρο 14

Διεξαγωγή των προφορικών εξετάσεων

1. Οι ακροάσεις διεξάγονται από σύμβουλο ακροάσεων, ο οποίος διαθέτει πλήρη ανεξαρτησία.

2. Η Επιτροπή καλεί τα προς ακρόαση πρόσωπα να παραστούν στην προφορική εξέταση κατά την ημερομηνία που αυτή καθορίζει.

3. Η Επιτροπή καλεί τις αρχές ανταγωνισμού των κρατών μελών να λάβουν μέρος στην προφορική εξέταση. Ομοίως, μπορεί να καλέσει υπαλλήλους και δημόσιους λειτουργούς και άλλων αρχών των κρατών μελών.

4. Τα πρόσωπα που καλούνται να παραστούν είτε εμφανίζονται αυτοπροσώπως είτε εκπροσωπούνται από νόμιμους εκπροσώπους ή από εκπροσώπους εξουσιοδοτούμενους από την αρχή στην οποία υπηρετούν, κατά περίπτωση. Οι επιχειρήσεις και ενώσεις επιχειρήσεων είναι δυνατόν επίσης να εκπροσωπούνται, από δεόντως εξουσιοδοτούμενους υπαλλήλους επιλεγόμενους μεταξύ του μονίμου προσωπικού τους.

5. Τα πρόσωπα που τυγχάνουν ακρόασης από την Επιτροπή είναι δυνατόν να επικουρούνται από τους δικηγόρους τους ή από άλλα κατάλληλα πρόσωπα που γίνονται αποδεκτά από τον σύμβουλο ακροάσεων.

6. Οι προφορικές εξετάσεις δεν είναι δημόσιες. Κάθε πρόσωπο είναι δυνατόν να διατυπώσει τα επιχειρήματά του χωριστά ή παρουσία και των άλλων προσώπων που καλούνται να παραστούν στην προφορική εξέταση, λαμβανομένου υπόψη του έννομου συμφέροντος των επιχειρήσεων ως προς την προστασία των επαγγελματικών μυστικών τους και των εμπιστευτικών στοιχείων τους.

7. Ο σύμβουλος ακροάσεων μπορεί να επιτρέπει στα μέρη, στους καταγγέλλοντες, στους τρίτους που καλούνται να παραστούν σε προφορική εξέταση, στις υπηρεσίες της Επιτροπής και στις αρχές των κρατών μελών να υποβάλλουν ερωτήσεις κατά τη διάρκεια της προφορικής εξέτασης.

8. Η κατάθεση κάθε προσώπου που παρίσταται σε προφορική εξέταση καταγράφεται. Εφόσον τούτο ζητηθεί, η καταγραφή της προφορικής εξέτασης τίθεται στη διάθεση των προσώπων που έχουν παραστεί στην προφορική εξέταση. Λαμβάνεται υπόψη το έννομο συμφέρον των επιχειρήσεων ως προς την προστασία των επαγγελματικών μυστικών τους και των εμπιστευτικών στοιχείων τους.

ΚΕΦΑΛΑΙΟ VI

ΠΡΟΣΒΑΣΗ ΣΤΟΝ ΦΑΚΕΛΟ ΥΠΟΘΕΣΗΣ ΚΑΙ ΧΕΙΡΙΣΜΟΣ ΕΜΠΙΣΤΕΥΤΙΚΩΝ ΠΛΗΡΟΦΟΡΙΑΚΩΝ ΣΤΟΙΧΕΙΩΝ

Άρθρο 15

Πρόσβαση στον φάκελο υπόθεσης και χρήση των εγγράφων

1. Εάν της ζητηθεί, η Επιτροπή χορηγεί στις επιχειρήσεις ή/και ενώσεις επιχειρήσεων προς τις οποίες έχει αποσταλεί κοινοποίηση αιτιάσεων πρόσβαση στον φάκελο της υπόθεσης. Η πρόσβαση αυτή χορηγείται μετά την αποστολή της κοινοποίησης αιτιάσεων.

2. Το δικαίωμα πρόσβασης στον φάκελο υπόθεσης δεν επεκτείνεται και στα εσωτερικά έγγραφα της Επιτροπής ούτε των αρχών ανταγωνισμού των κρατών μελών. Ακόμη, το εν λόγω δικαίωμα πρόσβασης δεν επεκτείνεται στην αλληλογραφία μεταξύ της Επιτροπής και των αρχών ανταγωνισμού των κρατών μελών, ή μεταξύ των αρχών αυτών εφόσον στον φάκελο της Επιτροπής περιέχεται τέτοια αλληλογραφία.

3. Ουδεμία διάταξη του παρόντος κανονισμού εμποδίζει την Επιτροπή από την αποκάλυψη και τη χρήση πληροφοριακών στοιχείων που είναι αναγκαία για την πιστοποίηση παραβίασης των άρθρων 81 ή 82 της Συνθήκης.

4. Τα έγγραφα που αποκτώνται μέσω της πρόσβασης στον φάκελο υπόθεσης δυνάμει του παρόντος άρθρου είναι δυνατόν να χρησιμοποιηθούν μόνο για την εφαρμογή των άρθρων 81 και 82 της Συνθήκης.

Άρθρο 16

Προσδιορισμός και προστασία των εμπιστευτικών πληροφοριακών στοιχείων

1. Η Επιτροπή ούτε κοινοποιεί ούτε καθιστά προσπελάσιμα τα πληροφοριακά στοιχεία, συμπεριλαμβανόμενων των εγγράφων, ενόσω αυτά περιέχουν επαγγελματικά μυστικά ή εμπιστευτικά στοιχεία, σε οποιονδήποτε και αν ανήκουν.

2. Η Επιτροπή μπορεί να ζητήσει από τις επιχειρήσεις ή ενώσεις επιχειρήσεων που έχουν υποβάλει έγγραφα ή δηλώσεις δυνάμει του κανονισμού (ΕΚ) αριθ. 1/2003 να προσδιορίζουν τα έγγραφα ή τα τμήματα εγγράφων τα οποία θεωρούν ότι περιέχουν επαγγελματικά μυστικά ή εμπιστευτικά στοιχεία που έχουν στην κατοχή τους, καθώς και να προσδιορίσουν τις επιχειρήσεις ως προς τις οποίες τα έγγραφα αυτά πρέπει να θεωρηθούν εμπιστευτικά. Η Επιτροπή μπορεί επίσης να ζητήσει από τις επιχειρήσεις ή ενώσεις επιχειρήσεων να προσδιορίσουν τυχόν τμήματα κοινοποίησης αιτιάσεων, περίληψης υπόθεσης κατά το άρθρο 27 παράγραφος 4 του κανονισμού (ΕΚ) αριθ. 1/2003 ή απόφασης της Επιτροπής τα οποία κατά τη γνώμη τους περιέχουν επαγγελματικά μυστικά.

3. Η Επιτροπή μπορεί να θέτει διορία εντός της οποίας οι επιχειρήσεις και ενώσεις επιχειρήσεων πρέπει:

α) να τεκμηριώσουν την απαίτησή τους για εμπιστευτικότητα σε σχέση με κάθε επιμέρους έγγραφο ή τμήμα εγγράφου, δήλωση ή τμήμα δήλωσης·

β) να παράσχουν στην Επιτροπή τη μη εμπιστευτική εκδοχή των εγγράφων και δηλώσεων, στην οποία τα εμπιστευτικά αποσπάσματα διαγράφονται·

γ) να παράσχουν συνοπτική περιγραφή κάθε διαγραμμένου αποσπάσματος.

4. Εάν η επιχείρηση ή ένωση επιχειρήσεων δεν συμμορφωθεί με τις απαιτήσεις που αναφέρονται στις παραγράφους 2 και 3, τα αντίστοιχα έγγραφα και δηλώσεις λογίζονται ως μη περιέχοντα εμπιστευτικά στοιχεία.

Άρθρο 17

Διευθέτηση διαφωνιών επί εμπιστευτικών πληροφοριακών στοιχείων

Με την επιφύλαξη του άρθρου 15 παράγραφος 3, οσάκις η Επιτροπή προτίθεται να αποκαλύψει πληροφοριακό στοιχείο, παρασχεθέν από επιχείρηση ή ένωση επιχειρήσεων, το οποίο η επιχείρηση ή/και ένωση επιχειρήσεων θεωρεί εμπιστευτικό, τις ενημερώνει εγγράφως σχετικά με την πρόθεσή της και το σκεπτικό της. Η Επιτροπή θέτει διορία εντός της οποίας η ενδιαφερόμενη επιχείρηση μπορεί να διατυπώσει εγγράφως τις απόψεις της. Εάν η επιχείρηση ή/και ένωση επιχειρήσεων συνεχίσει να αντιτίθεται στην αποκάλυψη του πληροφοριακού στοιχείου, η Επιτροπή εκδίδει απόφαση σχετικά με την αποκάλυψη του στοιχείου αυτού, η οποία και κοινοποιείται στην ενδιαφερόμενη επιχείρηση.

ΚΕΦΑΛΑΙΟ VII

ΓΕΝΙΚΕΣ ΚΑΙ ΤΕΛΙΚΕΣ ΔΙΑΤΑΞΕΙΣ

Άρθρο 18

Διορίες

1. Οσάκις θέτει τις διορίες που προβλέπονται στα άρθρα 3 παράγραφος 3, 4 παράγραφος 3, 6 παράγραφος 1, 7 παράγραφος 1, 10 παράγραφος 2, 16 παράγραφος 3 και 17, η Επιτροπή λαμβάνει υπόψη τόσο τον χρόνο που απαιτείται για την προετοιμασία των προς υποβολή παρατηρήσεων όσο και τον επείγοντα χαρακτήρα της υπόθεσης.

2. Η διορία που προβλέπεται στα άρθρα 6 παράγραφος 1, 7 παράγραφος 1 και 10 παράγραφος 2 ανέρχεται τουλάχιστον σε τέσσερις εβδομάδες. Ωστόσο, για διαδικασίες που κινούνται με σκοπό τη λήψη προσωρινών μέτρων δυνάμει του άρθρου 8 του κανονισμού (ΕΚ) αριθ. 1/2003, η διορία αυτή μπορεί να συντομεύεται σε μία εβδομάδα.

3. Η διορία που προβλέπεται στα άρθρα 3 παράγραφος 3, 4 παράγραφος 3, 16 παράγραφος 2 και 17 ανέρχεται τουλάχιστον σε δύο εβδομάδες.

Άρθρο 19

Κατάργηση πράξεων

1. Οι κανονισμοί (ΕΚ) αριθ. 2842/98, (ΕΚ) αριθ. 2843/98 και (EΚ) αριθ. 3385/94 καταργούνται.

2. Οι παραπομπές σε καταργούμενους κανονισμούς λογίζονται ως παραπομπές στον παρόντα κανονισμό.

Άρθρο 20

Μεταβατικές διατάξεις

Τα διαδικαστικά μέτρα που λαμβάνονται δυνάμει των κανονισμών (ΕΚ) αριθ. 2842/98 και (EΚ) αριθ. 2843/98 εξακολουθούν να παράγουν αποτέλεσμα για τους σκοπούς της εφαρμογής του παρόντος κανονισμού.

Άρθρο 21

Έναρξη ισχύος

Ο παρών κανονισμός αρχίζει να ισχύει την 1η Μαΐου 2004.

Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε όλα τα κράτη μέλη.

Βρυξέλλες, ...

(1) ΕΕ L 1 της 4.1.2003, σ. 1.

(2) ΕΕ L 354 της 30.12.1998, σ. 18.

(3) Κανονισμός (ΕΟΚ) αριθ. 1017/68 του Συμβουλίου, της 19ης Ιουλίου 1968, περί εφαρμογής των κανόνων ανταγωνισμού στους τομείς των σιδηροδρομικών, οδικών και εσωτερικών πλωτών μεταφορών (ΕΕ L 175 της 23.7.1968, σ. 1), όπως τροποποιήθηκε τελευταία με την Πράξη Προσχώρησης του 1994.

(4) Κανονισμός (ΕΟΚ) αριθ. 4056/86 του Συμβουλίου, της 22ας Δεκεμβρίου 1986, για τον καθορισμό του τρόπου εφαρμογής των άρθρων 85 και 86 της συνθήκης στις θαλάσσιες μεταφορές (ΕΕ L 378 της 31.12.1986, σ. 4), όπως τροποποιήθηκε τελευταία με την Πράξη Προσχώρησης του 1994.

(5) Κανονισμός (ΕΟΚ) αριθ. 3975/87 του Συμβουλίου, της 14ης Δεκεμβρίου 1987, σχετικά με τον καθορισμό των λεπτομερειών εφαρμογής των κανόνων ανταγωνισμού που ισχύουν για τις επιχειρήσεις στον τομέα των αεροπορικών μεταφορών (ΕΕ L 374 της 31.12.1987, σ. 1), όπως τροποποιήθηκε τελευταία με τον κανονισμό (ΕΟΚ) αριθ. 2410/92 (ΕΕ L 240 της 24.8.1992, σ. 18).

(6) ΕΕ L 354 της 30.12.1998, σ. 22.

(7) ΕΕ L 377 της 31.12.1994, σ. 28.

ΠΑΡΑΡΤΗΜΑ

>PIC FILE= "C_2003243EL.000902.TIF">